Verkiesings 2019: Vertroue en prestasie – keersye van dieselfde penning - Politiek - Republikein
Wednesday, February 12th, 22:22:53
Verkiesings 2019: Vertroue en prestasie – keersye van dieselfde penning
Christie Keulder - Burgers se vertroue in politieke instellings is 'n belangrike maatstaf van legitimiteit.
Mense glo in die wettigheid van politieke instellings en 'n regime wanneer hulle deel daarvan voel. Legitimiteit is 'n noodsaaklike voorwaarde vir die oorlewing van politieke bedelings. Vertroue kan belangrike inligting oor die toekomstige stabiliteit van 'n regime verskaf.
Vertroue word verdien deur die prestasie en werkverrigting van verkose leiers.
Vertroue in die president en persepsies oor die staatshoof se prestasie toon 'n duidelike verband met mekaar. Beide het sedert 2014 afgeneem. Die vertroue en prestasie-evaluering is die laagste sedert 1991.
Persepsies oor die Nasionale Vergadering (NV) toon dieselfde tendens. Swakker punte vir werkverrigting laat vertroue kwyn.
Om sake te vererger, dink die meeste Namibiërs die NV en sy lede luister nie na mense nie en reageer daarom nie op hul behoeftes nie.
Vertroue en prestasie maak saak. Beperkte vertroue bevorder ongehoorsaamheid aan wetgewing en kan belegging, innovering en werkskepping strem. Dit beperk groei en werk openbare verset en groter ontevredenheid in die hand.
Verkose leiers moet aandag aan hierdie werklikhede begin gee. Hulle het baie om te verloor en goeie bestuur kan in die toekoms al moeiliker word.